Burak Hain Ka Na!

An Burak Hain Ka Na! sarô sa mga rawitdawit ni Clemente Alejandria.

Hoyop nin Amihan daghan ko sinindak
Huli kan amyo mo sa doros kasalak
Haros akalâ kong namâ mapahamak
Harimhim ako simo;
Habo kong masayang an hamot mo Burak.

Ako taid kita kan banging gimata,
An idinaing ko inohoan mo na,
An kabitoonan tiningrawan kita,
An bulan nagsabi pati:
An saindong puso ngonian pigsaro na.

Idtong sumpaan ta di sukat lingawan
Iyo ta an saksi an bitoon, bulan
Idtong simong OHO panong kahamisan
Itinanom ko sa puso,
Iyo an orog kong pinapanganog’nan.

Naglalanat ako, Burak na maogma
Naghale kang hilom anong dahelan ta
Nagpa Abra na’ko, Visayas, Zamboanga;
Nalosong ka gayod sako.
Nahilman! Nawara! Burak Hain ka na.